ອີຢູ ເລື່ອນການຕັດສິນໃຈ ກ່ຽວກັບການຊ່ວຍເຫລືອ ກຣີສ ຕື່ມອີກ (ເບິ່ງວີດີໂອ)
ສະຫະພາບ​ຢູ​ໂຣບ​ໄດ້​ເລື່ອນ ​ການ​ຕັດສິນໃຈ​​ອອກ​ໄປ ກ່ຽວ​ກັບ​ວ່າ​ຈະອະນຸມັດ ​ເງິນ​ຊ່ອຍ​ເຫລືອງວດ​ຕໍ່​ໄປ​ ຈໍານວນ 11 ຕື້​ໂດ​ລາ​ ໃຫ້​ກຣີສຫລືບໍ່?
ທ່ານ Jean-Claude Trichet ຫົວໜ້າທະນາຄານກາງຂອງສະຫະພາບຢູໂຣບກ່າວວ່າ ຖານະການເງິນຂອງພວກ 17 ປະເທດສະມາຊິກທີ່ໃຊ້ເງິນຢູໂຣ ແມ່ນດີກວ່າຖານະການ ເງິນຂອງພວກປະເທດເສດຖະກິດໃຫຍ່ອື່ນໆ ທ່ານ Trichet ກ່າວເຊ່ນນັ້ນໃນວັນເສົາວານນີ້ ໃນຕອນອັດກອງປະຊຸມເປັນເວລາສອງມື້ ຂອງພວກລັດຖະມົນຕີການເງິນຂອງສະຫະພາບຢູໂຣບ ທີ່ເມືອງ Wroclaw ປະເທດ Poland ຊຶ່ງທ່ານ Trichet ກ່າວຕື່ມວ່າ ພາບພົດໄລຍະປານກາງສໍາລັບພວກປະເທດທີ່ ໃຊ້ເງິນຢູໂຣ ແມ່ນເປັນທີ່ໃຫ້ກໍາລັງໃຈ ຂໍ້ຄິດເຫັນຂອງທ່ານມີຂຶ້ນລຸນຫລັງການຖະແຫລງຂອງທ່ານ Timothy Geithner ລັດຖະ ມົນຕີການເງິນສະຫະລັດໃນວັນສຸກຜ່ານມາ ທີ່ຮຽກຮ້ອງໃຫ້ສະຫະພາບຢູໂຣບທໍາການ ເຄື່ອນໄຫວໂດຍໄວ ເພື່ອແກ້ໄຂວິກິດການການເງິນຂອງຕົນນັ້ນ ນອກນີ້ ທ່ານ Geithner ຍັງກ່າວເຊ່ນກັນວ່າ ການໂຕ້ຖຽງກັນດ້ານການເມືອງໃນຢູໂຣບ ນັ້ນ ເຮັດໃຫ້ສະຖານະການຍິ່ງຮ້າຍແຮງຂຶ້ນ ການໄປມີໜ້າຂອງທ່ານ Geithner ທີ່ກອງປະຊຸມທີ່ໂປແລນນັ້ນໃຫ້ສັນຍານເຖິງຄວາມ ເປັນຫ່ວງທີ່ກໍາລັງເພີ່ມທະວີຂຶ້ນຂອງສະຫະລັດ ທີ່ວ່າວິກິດການການເງິນຂອງຢູໂຣບ ອາດຈະເປັນໄພຂົ່ມຂູ່ຕໍ່ການຟື້ນໂຕຄືນຂອງເສດຖະກິດຂອງສະຫະລັດນັ້ນ ພວກລັດຖະມົນຕີການເງິນຂອງສະຫະພາບຢູໂຣບ ໄດ້ເລື່ອນການຕັດສິນໃຈຂອງຕົນ ອອກໄປ ກ່ຽວກັບວ່າຈະອະນຸມັດເງິນຊ່ອຍເຫລືອຈໍານວນ 11 ຕື້ໂດລາງວດຕໍ່ໄປ ໃຫ້ ປະເທດ Greece ຫລືບໍ່ ເພື່ອຊ່ວຍໃຫ້ກຣີສຫລີກເວ້ນການຈ່າຍໜີ້ສິນບໍ່ໄດ້ນັ້ນ ນາຍົກລັດຖະມົນຕີ ກຣິສ ທ່ານ George Papandreou ໄດ້ລົບລ້າງແຜນການຢ້ຽມຢາມ ສະຫະລັດຂອງທ່ານ ເພື່ອຮັບມືກັບວິກິດການທີ່ຮ້າຍແຮງລົງອີກໃນປະເທດຂອງງທ່ານນັ້ນ ກຣິສ ກໍາລັງຖືກກົດດັນໃຫ້ປະຕິບັດຕາມຄໍາໝັ້ນສັນຍາທີ່ປະຢັດມັດທະຍັດຂອງຕົນທີ່ໃຫ້ໄວ້ ຕໍ່ສະຫະພາບຢູໂຣບ ເພື່ອຕົນຈະໄດ້ຮັບເງິນຊ່ອຍເຫລືອງວດຕໍ່ໄປ ຂອງຈໍານວນ 150 ຕື້ ໂດລາ ທີ່ອີຢູໄດ້ອະນຸມັດໃຫ້ແລ້ວສໍາລັບການຊ່ອຍເຫລືອລັດຖະບານກຸງ Athens ຊໍາລະ ໜີ້ສິນຂອງຕົນນັ້ນ